Ἀριθμ. Πρωτ.145

ΛΟΓΟΣ ΚΑΤΗΧΗΤΗΡΙΟΣ

ΓΙΑ ΤΗΝ ΕΝΑΡΞΗ

ΤΗΣ ΑΓΙΑΣ ΚΑΙ ΜΕΓΑΛΗΣ ΤΕΣΣΑΡΑΚΟΣΤΗΣ

**+ Β Α Ρ Θ Ο Λ Ο Μ Α Ι Ο Σ**

ΕΛΕῼ ΘΕΟΥ

ΑΡΧΙΕΠΙΣΚΟΠΟΣ ΚΩΝΣΤΑΝΤΙΝΟΥΠΟΛΕΩΣ - ΝΕΑΣ ΡΩΜΗΣ

ΚΑΙ ΟΙΚΟΥΜΕΝΙΚΟΣ ΠΑΤΡΙΑΡΧΗΣ

ΠΡΟΣ ΟΛΟ ΤΟ ΠΛΗΡΩΜΑ ΤΗΣ ΕΚΚΛΗΣΙΑΣ,

ΧΑΡΗ ΚΑΙ ΕΙΡΗΝΗ

ΑΠΟ ΤΟΝ ΣΩΤΗΡΑ ΚΑΙ ΚΥΡΙΟ ΜΑΣ ΙΗΣΟΥ ΧΡΙΣΤΟ,

ΑΠΟ ΕΜΑΣ ΔΕ ΕΥΧΗ, ΕΥΛΟΓΙΑ ΚΑΙ ΣΥΓΧΩΡΗΣΗ

\* \* \*

Τιμιώτατοι ἀδελφοὶ Ἱεράρχες καὶ τέκνα ἐν Κυρίῳ εὐλογημένα,

Μὲ τὴν εὐδοκία καὶ τὴ χάρη τοῦ ἀγαθοδότου Θεοῦ, εἰσερχόμαστε καὶ πάλι στὴν Ἁγία καὶ Μεγάλη Τεσσαρακοστή, τὴν εὐλογημένη περίοδο νηστείας καὶ μετανοίας, πνευματικῆς ἐγρήγορσης καὶ συμπόρευσης μὲ τὸν Κύριο ποὺ ἔρχεται πρὸς τὸ ἑκούσιο πάθος, γιὰ νὰ φθάσουμε νὰ προσκυνήσουμε τὴν λαμπροφόρο Αὐτοῦ Ἀνάσταση καὶ νὰ ἀξιωθοῦμε μὲ αὐτὴ καὶ ἐμεῖς ἀπὸ τὰ ἐπίγεια νὰ «διαβοῦμε» σὲ ἐκεῖνα «ποὺ ὀφθαλμὸς δὲν εἶδε καὶ αὐτὶ δὲν ἄκουσε καὶ ἀνθρώπινο μυαλὸ δὲν φαντάστηκε ποτέ» (Α’ Κορ. β’, 9).

Στὴν ἀρχαία Εκκλησία, ἡ Ἁγία καὶ Μεγάλη Τεσσαρακοστὴ ἦταν περίοδος προετοιμασίας τῶν κατηχουμένων γιὰ τὸ βάπτισμα, τὸ ὁποῖον τελοῦνταν κατὰ τὴν Θεία Λειτουργία τῆς Ἀναστάσεως. Τὴν ἀναφορὰ πρὸς τὸ βάπτισμα διασώζει καὶ ἡ θεώρηση καὶ ἡ βίωση τῆς Μεγάλης Τεσσαρακοστῆς ὡς κατ᾿ ἐξοχὴν καιροῦ μετανοίας, ἡ ὁποία χαρακτηρίζεται ὡς «ἀνάκλησις βαπτίσματος» καὶ ὡς «δεύτερον βάπτισμα», ὡς «συνθήκη πρὸς Θεὸν δευτέρου βίου», ἀναβίωση δηλαδὴ τῶν δωρεῶν τοῦ βαπτίσματος καὶ ὑπόσχεση πρὸς τὸν Θεὸ γιὰ ἔναρξη νέας πορείας ζωῆς. Οἱ ἀκολουθίες καὶ ἡ ὑμνολογία τῆς περιόδου συνδέουν αὐτὸν τὸν πνευματικὸ ἀγῶνα τῶν πιστῶν μὲ τὴν προσδοκία τοῦ Πάσχα τοῦ Κυρίου, διὰ τῆς ὁποίας ἡ τεσσαρακονθήμερη νηστεία ἀναδίδει εὐωδία πασχαλινῆς χαρᾶς.

Ἡ Ἁγία καὶ Μεγάλη Τεσσαρακοστὴ εἶναι εὐκαιρία συνειδητοποιήσεως τοῦ βάθους καὶ τοῦ πλούτου τῆς πίστεώς μας ὡς «προσωπικῆς συναντήσεως μὲ τὸν Χριστό». Ὀρθὰ τονίζεται ὅτι ὁ Χριστιανισμὸς «εἶναι στὸ ἔπακρο προσωπικός», χωρὶς αὐτὸ νὰ σημαίνει ὅτι εἶναι «ἀτομοκεντρικός». Οἱ πιστοὶ «συναντοῦν, ἀναγνωρίζουν καὶ ἀγαποῦν τὸν ἕνα καὶ τὸν αὐτὸ Χριστό», ὁ ὁποῖος «πρῶτος καὶ μόνος ἔδειξε τὸν ἀληθινὸ καὶ τέλειο ἄνθρωπο» (Νικόλαος Καβάσιλας). Ἐκεῖνος καλεῖ στὴ σωτηρία ὅλους μᾶς καὶ τὸν κάθε ἄνθρωπο προσωπικά, ὥστε ἡ ἀνταπόκριση τοῦ καθενός, πάντοτε «ριζωμένη στὴν κοινὴ πίστη», νὰ εἶναι «ταυτόχρονα μοναδική».

Θυμόμαστε τὸν ὑπέροχο λόγο τοῦ Παύλου: «Δὲν ζῶ πιὰ ἐγώ, ζεῖ μέσα μου ὁ Χριστός· αὐτὸ ποὺ τῶρα ζῶ στὴ σάρκα μου, τὸ ζῶ μὲ τὴν πίστη τοῦ υἱοῦ τοῦ Θεοῦ, ὁ ὁποῖος μὲ ἀγάπησε καὶ παρέδωσε τὸν ἑαυτό του γιὰ χάρη μου» (Γαλ. β´, 20). Ἐδῶ τὸ «μέσα μου» τὸ «μέ» καὶ τὸ «γιὰ χάρημου» δὲν λέγονται σὲ ἀντιθέση πρὸς τὸ «μέσα μας», τὸ «ἐμᾶς» καὶ τὸ «γιὰ χάρη μας» τῆς «κοινῆς σωτηρίας». Ὁ Ἀπόστολος τῆς ἐλευθερίας, ἄκρως εὐγνώμων γιὰ τὰ οὐράνια ἀγαθὰ τῆς ἐν Χριστῷ ἀναγεννήσεώς του, «αὐτὸ ποὺ εἶναι κοινό, τὸ κάνει δικό του», λὲς καὶ ὁ προαιώνιος Λόγος τοῦ Θεοῦ ἔγινε ἄνθρωπος, σταυρώθηκε καὶ ἀναστήθηκε ἀπὸ τοὺς νεκροὺς «προσωπικὰ γι᾽ αὐτόν».

«Μοναδικὴ» καὶ «βαθιὰ προσωπικὴ» εἶναι ἡ βίωση τῆς πίστεώς μας ὡς ἐλευθερίας ποὺ μᾶς χάρισε ὁ Χριστός, ἡ ὁποία εἶναι ἐν ταυτόχρονα καὶ «οὐσιαστικὰ ἐκκλησιαστική», ἐμπειρία «κοινῆς ἐλευθερίας». Αὐτὴ ἡ τόσο ἀληθινὴ ἐν Χριστῷ ἐλευθερία ἐκφράζεται ὡς ἀγάπη καὶ ὡς ἔμπρακτη συμπαράσταση πρὸς τὸν συγκεκριμένο πλησίον, ὅπως αὐτὴ περιγράφεται στὴν παραβολὴ τοῦ «Καλοῦ Σαμαρείτου» (Λουκ. ι’, 30-37) καὶ στὴν περικοπὴ τῆς τελικῆς κρίσεως (Ματθ. κε’, 31-46), ἀλλὰ καὶ ὡς σεβασμὸς καὶ μέριμνα γιὰ τὴν κτίση καὶ ὡς εὐχαριστιακὴ χρήση της. Ἡ ἐν Χριστῷ ἐλευθερία ἔχει προσωπικὸ καὶ ὁλιστικὸ χαρακτῆρα, ὁ ὁποῖος ἀποκαλύπτεται ἰδιαιτέρως κατὰ τὴν Ἁγία καὶ Μεγάλη Τεσσαρακοστὴ στὸν τρόπο τῆς κατανοήσεως τοῦ ἀσκητισμοῦ καὶ τῆς νηστείας. Δὲν γνωρίζει ἡ χριστιανικὴ ἐλευθερία, ὡς ὑπαρκτικὴ αὐθεντικότητα καὶ πληρότητα, σκυθρωπὸ ἀσκητισμό, ζωὴ χωρὶς χάρη καὶ χαρά, «σὰν νὰ μὴν ἦρθε ποτὲ ὁ Χριστός». Καὶ ἡ νηστεία δὲν εἶναι μόνο «ἀποχὴ ἀπὸ τρόφιμα», ἀλλ᾿ «ἁμαρτημάτων ἀναχώρηση», ἀγώνας κατὰ τῆς φιλαυτίας, ἀγαπητικὴ ἔξοδος ἀπὸ τὸν ἑαυτό μας πρὸς τὸν ἀδελφό μας ποὺ βρίσκεται στὴν ἀνάγκη, «καῦσις καρδίας ὑπὲρ πάσης τῆς κτίσεως». Ἡ ὁλιστικότητα τῆς πνευματικότητος τρέφεται ἀπὸ τὴν ἐμπειρία τῆς Μεγάλης Τεσσαρακοστῆς ὡς πορείας πρὸς τὸ Πάσχα καὶ ὡς πρόγευσης τῆς «ἐλευθερίας τῆς δόξας τῶν τέκνων τοῦ Θεοῦ (Ρωμ. η’, 21).

Δεόμενοι στὸ Σωτῆρα μας Ἰησοῦ Χριστοῦ, νὰ ἀξιώσει ὅλους μας νὰ διάγουμε μὲ ἄσκηση, μὲ μετάνοια, μὲ συγχωρητικότητα, μὲ προσευχὴ καὶ μὲ ἔνθεη ἐλευθερία τὸν δόλιχο τῆς Ἁγίας καὶ Μεγάλης Τεσσαρακοστῆς, κατακλείουμε μὲ τοὺς λόγους τοῦ πνευματικοῦ μας πατέρα μακαριστοῦ Μητροπολίτου Χαλκηδόνος Μελίτωνα, κατὰ τὴ Θεία Λειτουργία τῆς Κυριακῆς τῆς Τυρινῆς τοῦ ἔτους 1970 στὸν Μητροπολιτικὸ Ναὸ Ἀθηνῶν: «Εἰσερχόμαστε στὴν Ἁγία Τεσσαρακοστὴ καὶ στὸ βάθος μᾶς ἀναμένει τὸ ὅραμα, τὸ θαῦμα καὶ τὸ βίωμα τῆς Ἀναστάσεως, τὸ κατ᾿ ἐξοχὴν βίωμα τῆς Ὀρθοδόξου Ἐκκλησίας. Ἂς πορευθοῦμε πρὸς αὐτὸ τὸ ὅραμα καὶ βίωμα, ὄχι ἀσυγχώρητοι, ὄχι χωρὶς νὰ συγχωροῦμε τοὺς ἄλλους, ὄχι μὲ ἁπλῆ νηστεία ἀπὸ κρέας καὶ λάδι, ὄχι μὲ ὑποκρισία, ἀλλὰ μὲ θεϊκὴ ἐλευθερία, μὲ πνεῦμα καὶ ἀλήθεια, μὲ τὸ πνεῦμα τῆς ἀλήθειας, μὲ τὴν ἀλήθεια τοῦ πνεύματος».

Ἁγία καὶ Μεγάλη Τεσσαρακοστὴ 2025

† Ὁ Κωνσταντινουπόλεως

διάπυρος πρὸς Θεὸ εὐχέτης ὅλων σας

---------------------

Νὰ ἀναγνωσθεῖ στὶς Ἐκκλησίες τὴν Κυριακὴ τῆς Τυρινῆς, 2 Μαρτίου.